62023TJ1081_EXT
SENTENZA TAL-QORTI ĠENERALI (Ir-Raba’ Awla)
23 ta’ Lulju 2025 (
*1
)
“Kuntratti pubbliċi għal servizzi – Proċedura ta’ sejħa għal offerti – Servizzi trans-Ewropej għat-telematika bejn l-amministrazzjonijiet – Estensjoni tal-ġenerazzjoni ġdida (TESTA-ng II Ext) – Direttiva 2014/24/UE – Regolament (UE, Euratom) 2018/1046 – Deċiżjoni li timmodifika l-kuntratt pendenti mingħajr pubblikazzjoni ta’ avviż ta’ sejħa għal offerti ġdid – Ċirkustanzi imprevedibbli – Rikors għal annullament – Locus standi – Inċidenza individwali – Ammissibbiltà”
Fil-Kawża T‑1081/23,
BT Global Services Belgium, stabbilita f’Machelen (il-Belġju), irrappreżentata minn V. Dor, A. Lepièce u M. Vilain XIIII, avukati,
rikorrenti,
vs
Il-Kummissjoni Ewropea, irrappreżentata minn L. André, M. Ilkova u S. Romoli, bħala aġenti,
konvenuta,
IL-QORTI ĠENERALI (Ir-Raba’ Awla),
komposta minn R. da Silva Passos, President, T. Pynnä (Relatriċi) u H. Cassagnabère, Imħallfin,
Reġistratur: P. Cullen, Amministratur,
wara li rat il-fażi bil-miktub tal-proċedura,
wara s-seduta tas‑27 ta’ Frar 2025,
tagħti l-preżenti
Sentenza (
1
)
[omissis]
Id-dritt
Fuq l-ammissibbiltà
22
Il-Kummissjoni ssostni li r-rikors huwa inammissibbli minħabba l-assenza ta’ locus standi tar-rikorrenti u, b’mod iktar preċiż, minħabba l-assenza ta’ inċidenza individwali fuqha skont ir-raba’ paragrafu tal-Artikolu 263 TFUE.
[omissis]
31
F’dan il-każ, id-deċiżjoni kkontestata hija avviż ta’ modifika ta’ kuntratt, ippubblikat fis-Suppliment għall-Ġurnal Uffiċjali tal-Unjoni Ewropea.
32
Peress li għandu jiġi kkonstatat li r-rikorrenti ma hijiex id-destinatarja tad-deċiżjoni kkontestata u peress li tali deċiżjoni ma tikkostitwixxix att regolamentari ta’ portata ġenerali, għandu jiġi vverifikat jekk ir-rikorrenti hijiex direttament u individwalment ikkonċernata minn din id-deċiżjoni.
33
Fl-ewwel lok, fir-rigward tal-kwistjoni dwar jekk ir-rikorrenti hijiex direttament ikkonċernata mid-deċiżjoni kkontestata, għandu jitfakkar li r-rekwiżit, previst fir-raba’ paragrafu tal-Artikolu 263 TFUE, li persuna fiżika jew ġuridika għandha tkun direttament ikkonċernata mill-miżura li tkun is-suġġett tar-rikors jeħtieġ li jkunu ssodisfatti b’mod kumulattiv żewġ kundizzjonijiet, jiġifieri, minn naħa, li din il-miżura tipproduċi direttament effetti fuq is-sitwazzjoni legali ta’ din il-persuna u, min-naħa l-oħra, li l-istess miżura ma tħalli ebda setgħa ta’ evalwazzjoni lid-destinatarji responsabbli għall-implimentazzjoni tagħha, fejn din l-implimentazzjoni tkun ta’ natura purament awtomatika u tirriżulta mil-leġiżlazzjoni tal-Unjoni stess, mingħajr l-applikazzjoni ta’ regoli intermedji oħra (ara s-sentenza tal‑21 ta’ Frar 2024, Inivos u Inivos vs Il‑Kummissjoni, T‑38/21, EU:T:2024:100, punt 60 u l-ġurisprudenza ċċitata).
34
Għandu jiġi eżaminat suċċessivament jekk ir-rikorrenti tissodisfax kull wieħed minn dawn iż-żewġ rekwiżiti.
35
L-ewwel, għandu jiġi eżaminat jekk id-deċiżjoni kkontestata tipproduċix direttament effetti fuq is-sitwazzjoni legali tar-rikorrenti.
36
F’dan ir-rigward, id-deċiżjoni kkontestata kellha l-effett li ċċaħħad definittivament lir-rikorrenti mill-possibbiltà li tipparteċipa fi proċedura. B’hekk, id-deċiżjoni kkontestata pproduċiet direttament effetti fuq is-sitwazzjoni legali tar-rikorrenti. Barra minn hekk, din tal-aħħar hija attiva fis-suq ikkonċernat.
37
It-tieni, id-deċiżjoni kkontestata mmodifikat b’mod definittiv il-kuntratt DIGIT/A3/PN/2019/026 b’effett immedjat u vinkolanti. Peress li din id-deċiżjoni tiskatta f’dan ir-rigward l-effetti legali tagħha mingħajr ma hija meħtieġa xi miżura addizzjonali, it-tieni rekwiżit, imsemmi fil-punt 33 iktar ’il fuq, huwa ssodisfatt.
38
Minn dan jirriżulta li d-deċiżjoni kkontestata affettwat direttament lir-rikorrenti. Barra minn hekk, dan il-punt ma huwiex ikkontestat mill-Kummissjoni.
39
Fit-tieni lok, fir-rigward tal-kwistjoni dwar jekk ir-rikorrenti hijiex individwalment ikkonċernata mid-deċiżjoni kkontestata, minn ġurisprudenza stabbilita jirriżulta li persuni li ma jkunux id-destinatarji ta’ deċiżjoni ma jistgħux jippretendu li huma individwalment ikkonċernati ħlief jekk din id-deċiżjoni taffettwahom minħabba ċerti kwalitajiet li huma partikolari għalihom jew minħabba sitwazzjoni ta’ fatt li tiddistingwihom minn kull persuna oħra u, minħabba f’hekk, tindividwalizzahom b’mod analogu għal dak tad-destinatarju (ara s-sentenza tal‑21 ta’ Frar 2024, Inivos u Inivos vs Il‑Kummissjoni, T‑38/21, EU:T:2024:100, punt 68 u l-ġurisprudenza ċċitata).
40
Għaldaqstant, għandu jiġi vverifikat jekk id-deċiżjoni kkontestata taffettwax lir-rikorrenti jew minħabba ċerti kwalitajiet li huma partikolari għaliha jew minħabba sitwazzjoni ta’ fatt li tikkaratterizzaha meta mqabbla ma’ kull persuna oħra, fis-sens tal-ġurisprudenza ċċitata fil-punt 39 iktar ’il fuq.
41
F’dan ir-rigward, minn ġurisprudenza stabbilita jirriżulta li, meta d-deċiżjoni kkontestata taffettwa grupp ta’ persuni li jkunu ġew identifikati jew li setgħu jiġu identifikati fil-mument meta dan l-att ikun ġie adottat u skont kriterji speċifiċi għall-membri tal-grupp, dawn il-persuni jistgħu jkunu individwalment ikkonċernati minn dan l-att sa fejn ikunu jagħmlu parti minn ċirku ristrett ta’ operaturi ekonomiċi (ara s-sentenza tal‑21 ta’ Frar 2024, Inivos u Inivos vs Il‑Kummissjoni, T‑38/21, EU:T:2024:100, punt 70 u l-ġurisprudenza ċċitata).
42
Fil-qasam tal-kuntratti pubbliċi, il-Qorti tal-Ġustizzja ddeċidiet li mid-dispożizzjonijiet tad-Direttiva tal-Kunsill 89/665/KEE tal‑21 ta’ Diċembru 1989 dwar il-koordinazzjoni tal-liġijiet, ir-regolamenti u d-dispożizzjonijiet amministrattivi rigward l-applikazzjoni tal-proċeduri ta’ reviżjoni għall-għoti ta’ kuntratti ta’ provvista pubblika u xogħlijiet pubbliċi [kuntratti pubbliċi għal provvisti u għal xogħlijiet] (ĠU Edizzjoni Speċjali bil-Malti, Kapitolu 6, Vol. 1, p. 246, rettifika fil-ĠU 2016, L 63, p. 44), kif emendata bid-Direttiva 2014/23/UE tal-Parlament Ewropew u tal-Kunsill tas‑26 ta’ Frar 2014 dwar l-għoti ta’ kuntratti ta’ konċessjoni (ĠU 2014, L 94, p. 1, rettifiki fil-ĠU 2015, L 114, p. 24 u fil-ĠU 2018, L 82, p. 17), jirriżulta li protezzjoni ġudizzjarja effettiva teżiġi li l-offerenti esklużi jkollhom possibbiltà reali li jippreżentaw rikors (ara, f’dan is-sens, id-digriet tal-Viċi President tal-Qorti tal-Ġustizzja tat‑22 ta’ Novembru 2022, Telefónica de España vs Il‑Kummissjoni, C‑478/22 P(R), EU:C:2022:914, punt 47).
43
Barra minn hekk, il-premessa 17 tad-Direttiva 2007/66/KE tal-Parlament Ewropew u tal-Kunsill tal‑11 ta’ Diċembru 2007 li temenda d-Direttivi tal-Kunsill 89/665/KEE u 92/13/KEE fir-rigward tat-titjib fl-effettività ta’ proċeduri ta’ reviżjoni għall-għoti ta’ kuntratti pubbliċi (ĠU 2007, L 335, p. 31, rettifiki fil-ĠU 2018, L 176, p. 23 u fil-ĠU 2022, L 225, p. 5), tindika li “[p]roċedura ta’ reviżjoni għandha tkun disponibbli ta’ l-inqas għal kull persuna li jkollha jew li kellha interess li tikseb kuntratt partikolari u li kienet jew li tinsab fir-riskju li tkun milquta minn ksur allegat”.
44
Fiċ-ċirkustanzi speċifiċi fejn l-awtorità kontraenti tuża l-proċedura nnegozjata mingħajr pubblikazzjoni minn qabel ta’ avviż ta’ kuntratt, operatur li ma ġiex mistieden jipparteċipa fl-imsemmija proċedura, meta kien f’pożizzjoni li jissodisfa l-kriterji applikati mill-awtorità kontraenti sabiex tagħżel l-impriżi li lilhom kellha tintbagħat stedina sabiex jissottomettu offerta, għandu jitqies li jifforma parti minn ċirku ristrett ta’ kompetituri li setgħu jissottomettu offerta li kieku kienu ġew mistiedna jipparteċipaw fil-proċedura (sentenza tal‑21 ta’ Frar 2024, Inivos u Inivos vs Il‑Kummissjoni, T‑38/21, EU:T:2024:100, punt 71).
45
F’dan il-każ, id-deċiżjoni kkontestata hija avviż ta’ modifika ta’ kuntratt. Għaldaqstant, ma huwiex possibbli għar-rikorrenti li tipproduċi l-prova, kif kienet tkun tista’ tagħmel, li kieku kien il-każ, fil-kuntest ta’ proċedura nnegozjata mingħajr pubblikazzjoni minn qabel ta’ avviż ta’ kuntratt, li hija kienet f’pożizzjoni li tissodisfa l-kriterji applikati mill-awtorità kontraenti sabiex tagħżel l-impriżi li lilhom tintbagħat stedina sabiex jissottomettu offerta u, għaldaqstant, li hija kienet tagħmel parti minn ċirku ristrett ta’ kompetituri f’pożizzjoni li jissottomettu offerta li kieku kienu ġew mistiedna sabiex jipparteċipaw fil-proċedura.
46
Madankollu, l-ewwel, ir-rikorrenti pparteċipat fis-sejħa għal offerti ristretta DIGIT/R2/PR/2011/039, intitolata “Servizzi trans-Ewropej telematiċi siguri bejn l-amministrazzjonijiet – Ġenerazzjoni Ġdida (TESTA-ng)”, imnedija fl‑2011. Barra minn hekk, hija pparteċipat fis-sejħa għal offerti ristretta DIGIT/A3/PR/2019/RP/010, intitolata “Servizzi trans-Ewropej telematiċi sikuri bejn l-amministrazzjonijiet (TESTA)”, li ngħatat lilha (ara l-punti 3 u 5 iktar ’il fuq). Indipendentement mill-fatt, invokat mill-Kummissjoni, li ċertament ma huwiex possibbli li jkun ċert li r-rikorrenti kienet ser tirbaħ għoti ulterjuri, xorta jibqa’ l-fatt, kif sostniet ir-rikorrenti, li din tal-aħħar kienet l-unika waħda li rebħet l-aħħar proċedura ta’ għoti ta’ kuntratt miftuħa għall-kompetizzjoni li tirrigwarda s-servizzi tan-network TESTA.
47
It-tieni, teżisti rabta mill-qrib bejn is-sejħa għal offerti DIGIT/A3/PR/2019/RP/010, li ntrebħet mir-rikorrenti, u l-kuntratt DIGIT/A3/PN/2019/026, immodifikat bid-deċiżjoni kkontestata. Fil-fatt, l-għan tal-kuntratt DIGIT/A3/PN/2019/026 kien li tiġi żgurata l-kontinwità ta’ servizz tan-network TESTA sal-migrazzjoni lejn kontraent ġdid, wara t-tmiem tal-proċedura DIGIT/A3/PR/2019/RP/010 (ara l-punt 6 iktar ’il fuq).
48
It-tielet, teżisti rabta diretta bejn l-annullament tas-sejħa għal offerti DIGIT/A3/PR/2019/RP/010, li r-rikorrenti kienet rebħet, u l-adozzjoni tad-deċiżjoni kkontestata, li tikkonsisti fil-modifika tal-kuntratt DIGIT/A3/PN/2019/026. Fil-fatt, il-Kummissjoni mmotivat l-adozzjoni tad-deċiżjoni kkontestata permezz ta’ ċirkustanzi imprevedibbli, bħalma huma dawk li jirriżultaw mid-digrieti tal‑1 ta’ April 2022, Telefónica de España vs Il‑Kummissjoni (T‑170/22 R, mhux ippubblikat), tat‑22 ta’ Lulju 2022, Telefónica de España vs Il‑Kummissjoni (C‑478/22 P(R)‑R, mhux ippubblikat, EU:C:2022:598) u tal‑14 ta’ Marzu 2023, Telefónica de España vs Il‑Kummissjoni (C‑141/23 P(R)‑R, mhux ippubblikat, EU:C:2023:292), mogħtija mill-qrati tal-Unjoni, li kienu wasslu għall-annullament tas-sejħa għal offerti DIGIT/A3/PR/2019/RP/010, annullament li wassal sabiex kienu impossibbli l-migrazzjoni lejn network ġdid jew il-kisba ta’ network ġdid kompletament operattiv mal-iskadenza tal-kuntratt (ara l-punt 18 iktar ’il fuq).
49
Din is-sitwazzjoni ta’ fatt, li tikkaratterizza lir-rikorrenti meta mqabbla ma’ kull persuna oħra, tippermetti li din tal-aħħar tiġi individwalizzata abbażi tal-ġurisprudenza ċċitata fil-punt 39 iktar ’il fuq.
50
Il-Kummissjoni indikat, fil-kontroreplika u waqt is-seduta, li r-rikorrenti seta’ jkollha locus standi kontra d-deċiżjoni kkontestata li kieku kienet ikkontestat, preċedentement, id-deċiżjoni ta’ għoti tal-kuntratt DIGIT/A3/PN/2019/026. Dan l-argument għandu jiġi miċħud. Fil-fatt, indipendentement mill-għażla tagħha li tippreżenta jew le rikors kontra din id-deċiżjoni, ir-rikorrenti hija individwalizzata mis-sitwazzjoni ta’ fatt esposta fil-punti 46 sa 48 iktar ’il fuq.
51
Minn dan isegwi li l-argument tal-Kummissjoni li r-rikors huwa inammissibbli minħabba l-assenza ta’ locus standi tar-rikorrenti, u, b’mod iktar preċiż, minħabba l-assenza ta’ inċidenza individwali fuqha, għandu jiġi miċħud u li r-rikors huwa ammissibbli.
[omissis]
Fuq il-mertu
[omissis]
Fuq l-ewwel motiv, ibbażat fuq ksur tal-Artikolu 72(1)(c) tad-Direttiva 2014/24 u tal-Artikolu 172(3)(b) tar-Regolament 2018/1046
[omissis]
– Fuq l-ewwel parti tal-ewwel motiv
80
Permezz tal-ewwel parti tal-ewwel motiv tagħha, ir-rikorrenti tinvoka ksur tal-Artikolu 72(1)(c)(i) tad-Direttiva 2014/24, li l-kontenut tiegħu jikkorrispondi għall-Artikolu 172(3)(b)(i) tar-Regolament 2018/1046. Fil-fatt, hija ssostni li l-modifika ma kinitx saret meħtieġa minħabba ċirkustanzi li awtorità kontraenti diliġenti ma setgħetx tipprevedi.
81
F’dan ir-rigward, għandu jitfakkar li, konformement mal-Artikolu 72(1)(c)(i) tad-Direttiva 2014/24 u mal-Artikolu 172(3)(b)(i) tar-Regolament 2018/1046, huwa possibbli li kuntratt jiġi mmodifikat mingħajr proċedura ġdida ta’ għoti ta’ kuntratt meta “il-ħtieġa ta’ modifika hija dovuta għal ċirkostanzi li awtorità kontraenti diliġenti ma setgħetx tipprevedi” u meta ċerti kundizzjonijiet oħra previsti minn dawn id-dispożizzjonijiet, li ma humiex is-suġġett tal-ewwel parti tal-ewwel motiv, ikunu wkoll issodisfatti.
82
Il-premessa 109 tad-Direttiva 2014/24 tiddikjara dan li ġej:
“L-awtoritajiet kontraenti jistgħu jiffaċċjaw ċirkostanzi esterni li ma setgħux jipprevedu meta dawn taw il-kuntratt, b’mod partikolari meta l-eżekuzzjoni tal-kuntratt tkopri perijodu ta’ żmien twil. F’dan il-każ, huwa meħtieġ ċertu livell ta’ flessibilità biex il-kuntratt jiġi adattat għal dawk iċ-ċirkostanzi mingħajr proċedura ta’ akkwist ġdida. Il-kunċett ta’ ċirkostanzi imprevedibbli jirreferi għal ċirkostanzi li ma setgħux ikunu mbassra minkejja tħejjija raġonevolment diliġenti tal-għoti inizjali mill-awtorità kontraenti, filwaqt li jitqiesu l-mezzi disponibbli tagħha, in-natura u l-karatteristiċi tal-proġett speċifiku, il-prattika tajba fil-qasam inkwistjoni u l-ħtieġa li tiġi żgurata relazzjoni xierqa bejn ir-riżorsi li jintefqu fit-tħejjija tal-għoti u l-valur prevedibbli tiegħu […]”
83
Kif jirriżulta mill-formulazzjoni stess tal-premessa 109 tad-Direttiva 2014/24, ċirkustanzi imprevedibbli huma ċirkustanzi esterni li l-awtorità kontraenti, minkejja li tkun aġixxiet b’diliġenza raġonevoli fil-preparazzjoni tal-kuntratt inizjali, ma setgħetx tipprevedi fil-mument tal-għoti tal-kuntratt ikkonċernat, fid-dawl tar-riżorsi għad-dispożizzjoni tagħha, tan-natura u tal-karatteristiċi tal-proġett partikolari, tal-aħjar prattiki fis-settur u tal-ħtieġa li r-riżorsi ddedikati għall-preparazzjoni tal-imsemmi kuntratt ikunu adegwati fid-dawl tal-valur prevedibbli tiegħu (sentenza tas‑7 ta’ Diċembru 2023, Obshtina Razgrad, C‑441/22 u C‑443/22, EU:C:2023:970, punt 68).
84
F’dan il-każ, il-kuntratt DIGIT/A3/PN/2019/026 ġie mniedi fis‑26 ta’ Ġunju 2019 u ngħata fid‑29 ta’ Mejju 2020 (ara l-punt 6 iktar ’il fuq).
85
Id-deċiżjoni kkontestata tindika dan li ġej:
“Is-sekwenza ta’ avvenimenti li ma jaqgħux taħt il-kontroll tal-awtorità kontraenti (bħalma huma l-pandemija tal-COVID‑19 u tliet digrieti sussegwenti mogħtija mill-qrati tal-[Unjoni] – fl‑1 ta’ April 2022, fit‑22 ta’ Lulju 2022 u fl‑14 ta’ Marzu 2023 – u li jordnaw is-sospensjoni tal-iffirmar tal-kuntratt qafas) li finalment wasslet għall-annullament ta’ TESTA RP f’April 2023 tirrendi impossibbli l-migrazzjoni lejn network ġdid/l-istabbiliment ta’ network ġdid kompletament oeprattiv mal-iskadenza tal-kuntratt qafas. F’dan il-kuntest, huwa evidenti li din il-konklużjoni tal-proċedura ta’ sejħa għal offerti tikkostitwixxi ċirkustanza eċċezzjonali li ma setgħetx tiġi prevista minn awtorità kontraenti diliġenti qabel l-iffirmar tal-kuntratt qafas. Il-ħtieġa li jibqa’ jintuża n-network TESTA-ng attwali sakemm l-alternattiva tkun disponibbli u kompletament operattiva twassal għall-modifiki deskritti fit-Taqsima VII.2.1).” [traduzzjoni mhux uffiċjali]
86
Issa, waqt il-preparazzjoni tal-kuntratt ikkonċernat, imniedi f’Ġunju 2019, u fil-mument tal-għoti ta’ dan il-kuntratt, f’Mejju 2020, il-Kummissjoni ma setgħet tipprevedi ebda waħda miċ-ċirkustanzi esterni identifikati fid-deċiżjoni kkontestata, jiġifieri la setgħet tipprevedi l-gravità tal-pandemija tal-COVID‑19, li, fil-mument tal-għoti tal-kuntratt, kienet għadha kemm bdiet, u lanqas ma setgħet tipprevedi s-suċċessjoni tal-preċedenti proċedurali mfakkra fil-punti 8 sa 15 iktar ’il fuq, li tikkostitwixxi każ partikolarment mhux tas-soltu.
87
Għalhekk, mill-Artikolu 72(1)(c)(i) tad-Direttiva 2014/24 u mill-Artikolu 172(3)(b)(i) tar-Regolament 2018/1046, moqrija fid-dawl tal-premessa 109 tad-Direttiva 2014/24, jirriżulta li, kif sostniet il-Kummissjoni, il-pandemija tal-COVID‑19 u d-deċiżjonijiet mogħtija mill-Qorti Ġenerali u mill-Qorti tal-Ġustizzja bejn April 2022 u Marzu 2023, li jordnaw is-sospensjoni tal-iffirmar tal-kuntratt qafas preċedenti, jistgħu jitqiesu li huma ċirkustanzi li awtorità kontraenti diliġenti ma setgħetx tipprevedi, fis-sens ta’ dawn id-dispożizzjonijiet.
88
Barra minn hekk, id-diliġenza raġonevoli li għandha turi l-awtorità kontraenti waqt il-preparazzjoni tal-kuntratt inizjali sabiex tkun tista’ tinvoka l-Artikolu 72(1)(c)(i) tad-Direttiva 2014/24 jew l-Artikolu 172(3)(b)(i) tar-Regolament 2018/1046 ma teżiġix li l-Kummissjoni tkun ħadet inkunsiderazzjoni, waqt il-preparazzjoni tal-kuntratt pubbliku kkonċernat, l-impossibbiltà li taqleb għal network ġdid jew li tistabbilixxi network ġdid kompletament operattiv mal-iskadenza tal-kuntratt qafas, ikkawżata minn dawn iċ-ċirkustanzi imprevedibbli.
89
Fid-dawl ta’ dak li ntqal, l-ewwel parti ta’ dan il-motiv għandha tiġi miċħuda.
– Fuq it‑tieni parti tal‑ewwel motiv
90
Permezz tat-tieni parti tal-ewwel motiv tagħha, ir-rikorrenti tinvoka ksur tal-Artikolu 72(1)(c)(iii) tad-Direttiva 2014/24, sa fejn il-modifiki konsekuttivi magħmula għall-kuntratt inizjali kienu intiżi li jevadu l-imsemmija direttiva.
91
F’dan ir-rigward, għandu jiġi nnotat li l-Artikolu 72(1)(c)(iii) tad-Direttiva 2014/24, dwar il-fatt li l-eventwali żieda fil-prezz ma għandhiex taqbeż 50 % tal-valur tal-kuntratt inizjali, jipprovdi li, “[f]ejn isiru diversi modifiki suċċessivi, dik il-limitazzjoni għandha tapplika għall-valur ta’ kull modifika u li “[t]ali modifiki suċċessivi ma għandux ikollhom l-għan li tiġi evitata din id-Direttiva”. Mill-banda l-oħra, id-dispożizzjoni ekwivalenti fir-Regolament 2018/1046, jiġifieri l-Artikolu 172(3)(b)(ii) ta’ dan ir-regolament, ma tinkludix tali preċiżazzjoni.
92
Peress li d-Direttiva 2014/24 ma tapplikax għall-Kummissjoni, ma jistax jiġi kkonstatat ksur tal-Artikolu 72(1)(c)(iii) tad-Direttiva 2014/24 f’dan il-każ.
93
Fi kwalunkwe każ, kif sostniet ġustament il-Kummissjoni, ir-raġuni għal-limitazzjoni prevista fl-aħħar sentenza tal-Artikolu 72(1)(c)(iii) tad-Direttiva 2014/24 hija li jiġi prekluż kull użu abbużiv ta’ din id-dispożizzjoni u, b’mod partikolari, li jiġi evitat xenarju li fih l-awtorità kontraenti tippjana diversi modifiki suċċessivi tal-istess kuntratt bl-għan li tevadi l-obbligi li jirriżultaw mid-Direttiva 2014/24. Għalhekk, din il-limitazzjoni tapplika għall-modifiki konsekuttivi ta’ kuntratt partikolari. Hija ma testendix għall-proċeduri ta’ għoti ta’ kuntratti li saru fil-passat.
94
Issa, f’dan il-każ, il-Kummissjoni mmodifikat il-kuntratt darba biss. Għaldaqstant, it-tieni parti tal-ewwel motiv għandha tiġi miċħuda.
[omissis]
Fuq it-tieni motiv, ibbażat fuq ksur tal-Artikolu 172(3)(a) tar-Regolament 2018/1046
97
Permezz tat-tieni motiv tagħha, ir-rikorrenti ssostni li l-kundizzjonijiet għall-modifika tal-kuntratt skont l-Artikolu 172(3)(a) tar-Regolament 2018/1046 ma kinux issodisfatti. Fid-deċiżjoni kkontestata, il-Kummissjoni ma tippreċiżax il-mod kif il-kundizzjonijiet previsti minn din id-dispożizzjoni huma ssodisfatti f’dan il-każ.
[omissis]
105
Preliminarjament, għandu jiġi nnotat li d-deċiżjoni kkontestata ssemmi kemm l-Artikolu 172(3)(a) tar-Regolament 2018/1046 kif ukoll l-Artikolu 172(3)(b) tal-imsemmi regolament fost il-bażijiet legali tagħha. Barra minn hekk, hija tidher li tirreferi għall-Artikolu 172(3)(a) tar-Regolament 2018/1046 b’mod sussidjarju (ara l-punti 74 u 75 iktar ’il fuq).
106
Fil-fatt, it-Taqsima VII.2.2 tad-deċiżjoni kkontestata, intitolata “Raġunijiet għall-modifika”, tindika li din hija “[m]odifika li saret meħtieġa minħabba ċirkustanzi li awtorità kontraenti/entità kontraenti diliġenti ma setgħetx tipprevedi” [traduzzjoni mhux uffiċjali], prevista fl-Artikolu 72(1)(c) tad-Direttiva 2014/24 u, f’termini kważi identiċi, fl-Artikolu 172(3)(b) tar-Regolament 2018/1046.
107
Il-każ previst fl-Artikolu 172(3)(b) tar-Regolament 2018/1046 huwa għalhekk ippreżentat bħala raġuni prinċipali. Barra minn hekk, id-deċiżjoni kkontestata tipproponi l-Artikolu 172(3)(a) tar-Regolament 2018/1046 bħala bażi legali addizzjonali, billi tindika li “uħud mill-modifiki meħtieġa huma bbażati wkoll fuq l-Artikolu 172(3)[(a)] tar-Regolament [2018/1046]” [traduzzjoni mhux uffiċjali].
108
Fi kliem ieħor, sa fejn il-modifiki tal-kuntratt jistgħu jkunu bbażati biss fuq iċ-ċirkustanzi previsti fl-Artikolu 172(3)(b) tar-Regolament 2018/1046, peress li l-Kummissjoni stabbilixxiet, fil-kuntest tal-ewwel motiv, li dawn iċ-ċirkustanzi kienu jeżistu f’dan il-każ, it-tieni motiv, ibbażat fuq ksur tal-Artikolu 172(3)(a) tar-Regolament 2018/1046, għandu jiġi miċħud bħala ineffettiv.
Fuq it-tielet motiv, ibbażat fuq ksur tal-prinċipji ta’ ugwaljanza u ta’ trasparenza
109
Permezz tat-tielet motiv tagħha, ir-rikorrenti ssostni li l-Kummissjoni, billi żiedet il-limitu massimu tal-kuntratt tal-ftehim qafas minn EUR 121.9 miljuni għal EUR 160.9 miljuni mingħajr ma għamlet sejħa għal offerti ġdida, kisret il-prinċipji fundamentali ta’ ugwaljanza, ta’ kompetizzjoni u ta’ trasparenza stabbiliti fl-Artikolu 18(1) tad-Direttiva 2014/24 u fil-ġurisprudenza tal-Qorti tal-Ġustizzja.
[omissis]
113
Il-premessa 107 tad-Direttiva 2014/24 hija redatta kif ġej:
“Huwa meħtieġ li jiġu ċċarati l-kondizzjonijiet skont liema, il-modifiki għal kuntratt matul it-twettiq tiegħu jeħtieġu proċedura ta’ akkwist ġdida, filwaqt li tiġi kkunsidrata l-każistika rilevanti tal-[Qorti tal-Ġustizzja]. Hija meħtieġa proċedura ta’ akkwist ġdida fil-każ ta’ bidliet materjali fil-kuntratt inizjali, b’mod partikolari għall-kamp ta’ applikazzjoni u l-kontenut tad-drittijiet u l-obbligi reċiproċi tal-partijiet, inkluża d-distribuzzjoni tad-drittijiet ta’ proprjetà intellettwali. Dawn il-bidliet juru l-intenzjoni tal-partijiet li jerġgħu jinnegozjaw it-termini jew il-kondizzjonijiet essenzjali ta’ dak il-kuntratt. Dan ikun il-każ b’mod partikolari jekk il-kondizzjonijiet emendati kien ser ikollhom influwenza fuq l-eżitu tal-proċedura, kieku dawn kienu parti mill-proċedura inizjali.
Modifiki għall-kuntratt li jirriżultaw f’bidla żgħira tal-valur tal-kuntratt sa ċertu valur għandhom dejjem ikunu possibbli mingħajr il-ħtieġa li titwettaq proċedura ta’ akkwist ġdida. Għal dan il-għan u sabiex tiġi żgurata ċ-ċertezza legali, din id-Direttiva għandha tipprovdi limiti de minimis, taħt liema proċedura ta’ akkwist ma tkunx meħtieġa. Modifiki għall-kuntratt ’il minn dawn il-limiti għandhom ikunu possibbli mingħajr il-ħtieġa li titwettaq proċedura ta’ akkwist ġdida sakemm ikunu konformi mal-kondizzjonijiet rilevanti imniżżla f’din id-Direttiva.”
114
Fi kliem ieħor, id-Direttiva 2014/24 tipprevedi l-kundizzjonijiet li fihom modifiki magħmula f’kuntratt li jkun qiegħed jiġi eżegwit ma jimponux proċedura ġdida ta’ għoti ta’ kuntratt, b’osservanza tal-prinċipji ta’ ugwaljanza u ta’ trasparenza mfakkra fl-Artikolu 18(1) tagħha. L-istess raġunament jista’ jiġi applikat, b’analoġija, għar-Regolament 2018/1046.
115
Fil-punti 68 sa 72 tas-sentenza tas‑17 ta’ Ġunju 2021, Simonsen & Weel (C‑23/20, EU:C:2021:490), iċċitata mir-rikorrenti, il-Qorti tal-Ġustizzja, l-ewwel, ikkjarifikat li l-awtorità kontraenti li oriġinarjament kienet parti għall-ftehim qafas tista’ timpenja ruħha biss fil-limitu ta’ kwantità jew ta’ valur massimu u li, ladarba jintlaħaq dan il-limitu, l-imsemmi ftehim ikun eżawrixxa l-effetti tiegħu. Dan seħħ fil-każ ineżami peress li l-limitu massimu tal-kuntratt kien ġie ffissat għal EUR 121.9 miljuni (ara l-punt 6 iktar ’il fuq).
116
It-tieni, il-Qorti tal-Ġustizzja ppreċiżat li huma madankollu ammessi, skont l-Artikolu 72 tad-Direttiva 2014/24, il-modifiki tal-ftehim qafas li ma jkunux ta’ natura sostanzjali, peress li l-fatt li jkunu ssodisfatti dawn il-kundizzjonijiet huwa ta’ natura li jiggarantixxi l-osservanza tal-prinċipji ta’ trasparenza u ta’ ugwaljanza fit-trattament stabbiliti fl-Artikolu 18(1) tad-Direttiva 2014/24. Għalkemm il-Qorti tal-Ġustizzja b’hekk tidher li kienet qiegħda tirreferi għall-Artikolu 72(1)(e) tad-Direttiva 2014/24, li jipprovdi li “[k]untratti u ftehimiet qafas jistgħu jiġu mmodifikati mingħajr proċedura ġdida tal-akkwist f’konformità ma’ din id-Direttiva […] fejn il-modifiki, irrispettivament mill-valur tagħhom, mhumiex sostanzjali”, l-istess raġunament jista’ jiġi applikat, b’analoġija, għas-sitwazzjonijiet previsti fl-Artikolu 72(1)(b) u (c) tad-Direttiva 2014/24 u fl-Artikolu 172(3)(a) u (b) tar-Regolament 2018/1046.
117
Issa, f’dan il-każ, il-Kummissjoni stabbilixxiet, fil-kuntest tal-ewwel motiv, li ċ-ċirkustanzi eċċezzjonali previsti fl-Artikolu 172(3)(b) tar-Regolament 2018/1046 kienu effettivament jeżistu. Minn dan isegwi li l-modifika tal-kuntratt taqa’ taħt waħda mis-sitwazzjonijiet previsti fl-Artikolu 172 tar-Regolament 2018/1046.
[omissis]
119
F’dan il-kuntest, ma jista’ jiġi stabbilit ebda ksur tal-prinċipji ta’ trasparenza u ta’ ugwaljanza fit-trattament.
[omissis]
Għal dawn il-motivi,
IL-QORTI ĠENERALI (Ir-Raba’ Awla)
taqta’ u tiddeċiedi:
1)
Ir-rikors huwa miċħud.
2)
BT Global Services Belgium hija kkundannata għall-ispejjeż.
da Silva Passos
Pynnä
Cassagnabère
Mogħtija f’qorti bil-miftuħ fil-Lussemburgu, fit‑23 ta’ Lulju 2025.
Firem
(
*1
)	Lingwa tal-kawża: l-Ingliż.
(
1
)	Qed jiġu riprodotti biss il-punti ta’ din is-sentenza li l-Qorti Ġenerali tikkunsidra utli għall-pubblikazzjoni.